贈別李次翁
作者：黄庭堅
朝代：宋

paragraphs: 利欲薰心，隨人翕張。
國好駿馬，盡爲王良。
不有德人，俗無津梁。
德人天遊，秋月寒江。
映徹萬物，玲瓏八窗。
于愛欲泥，如蓮生塘。
處水超然，出泥而香。
孔竅穿穴，明冰其相。
維乃根華，其本含光。
大雅次翁，用心不忘。
日問月學，旅人念鄉。
能如斯蓮，汔可小康。
在俗行李，密密堂堂。
觀物慈哀，涖民愛莊。
成功萬年，付之面牆。
草衣石質，與世低昂。